Insekthotell

Insekthotell er en kunstig skapt bolig for hullrugere i insektverdenen. Henges den på et solfylt sted blir den gjerne besøkt hele sommeren i flere år.


== Insektenes «fuglekasse» ==
Hos fuglene er det hakkespettene som lager nye hull, senere er hullene bolig for mange andre skapninger som fugler, flaggermus, mår og ekorn. Siden det er mangel på gamle hull, er det konstant boligmangel. Som hakkespettene er det også en rekke insekter som lager hull i trær, blant annet trebukker. På samme måte som i fugleverdenen brukes disse hullene av mange andre etterpå. Mest solitære bier og veps, samt deres parasitter. Disse vepsene og biene lever ikke i samfunn som stikkevepsene og honningbiene, men som enkeltindivider og bruker gamle trebukkganger som oppvekstkammer for neste generasjon. 


== Levevis ==
Er det en murerveps, vil den fylle hullet med insekter den har bedøvet med stikkebrodden. Byttet blir bare bedøvet og ikke drept, for da holder det seg lengre ferskt. Når det er sånn passe med bedøvede insekter i hullet, legger hun ett egg i hullet og murer igjen hullet med leire. Kort tid etterpå klekker egget og larven begynner å spise av matpakka vepsemor la igjen til den. Når maten er spist, forpupper larven seg og venter til en varm sommerdag året etter før den klekker og graver seg ut. De solitære biene har en lignende livshistorie. Forskjellen er at biemor fyller hullet med pollen og nektar i stedet for bedøvede insekter. 


== Parasitter ==
Tilsynelatende er dette rene idyllen, med larver som er fint forsørget av en god mor som også har sikret avkommet et trygt oppvekstmiljø. Men selvsagt er det noen som lever av andres arbeid. De utrolig vakre gullvepsene er gjøker i insektverdenen. De inspiserer hullene, og der de finner et egg med matpakke ser de sitt snitt til å legge sitt eget egg, før åpningen blir murt helt igjen. Der gullvepsen slipper til, er det dens unge som krabber ut året etter. Så heng vepsekassa opp i solveggen og følg med på alle de små dramaene som kan komme til å skje hele sommeren – de forskjellige artene har forskjellig flyvetid fra vår til høst.


== Produksjon ==
En kasse har gjerne hull i mange størrelser for å tiltrekke forskjellige arter, og beskyttet mot regn med tak eller bivoks, plast eller takpapp på toppen. Barken vil falle av etter noen år, det er bare en fordel. 

Hullstørrelse fra 4–10 mm
Løvtreslag brukes helst for å unngå harpiks i gangene når sola varmer.
Bruk gjerne en stor trekubbe og bor hull fra endene (fibrene vil reise seg inn i hullet om du borer fra kanten).
Noen mursteiner har ferdige småhull beregnet som isolasjon
Bambuspinner kan kuttes av midt mellom leddene og buntes sammen, da blir det et hull fra hver side
Er du ekstra nysgjerrig, kan du lage en kasse med innvendig kassett til å ta ut. Kassetten har spor i sidene, og en pleksiglassplate gir siste veggen i «hullene». Da kan du ta ut kassetten i blant og følge med på matsanking, forpupping og klekking.
Kassa vil bli brukt år etter år, la den bare henge. Vepsekassa henges best på en solfylt plass i sørveggen. Størst glede av den får du om den henges der du selv har tenkt å sitte når sommeren er på sitt fineste. Frykt ikke, du blir ikke stukket. Vepsene og biene som bruker kassa er helt harmløse – i hvert fall for deg. For dette er ikke stikkeveps.


== Insektgrupper ==
Buksamlerbier (Megachilidae)
Murervepser (Eumeninae)
Gullvepser (Chrysididae)
Darwinvepser (Ichneumonidae)


== Se også ==
Flaggermuskasse
Fuglekasse


== Eksterne lenker ==
(en) Insect hotels – kategori av bilder, video eller lyd på Commons